El pasáu xueves 25 d'ochobre, nuna entrevista que me ficieron y que salió espublizada, poníense na mio boca y na mio llingua unes pallabres que pa nada comparto. A la entruga de "También escribes en asturiano, ¿qué le falta a la llingua para despegar?" yo respondiere que-y falta reconocimientu por parte de la clase política, un apoyu a les polítiques de normalización y un procesu de dignificación dende los estadios políticos y  alministrativos que ficieren concienzase a la sociedá asturiana del valir d'esti inmensu patrimoniu del que gozamos n'Asturies.  Por desgracia, les mios pallabres foron tracamundiaes -creo que non de manera malintencionao- y envede soltar la mio inmensa parrafada acortóse la rempuesta, dando como resultáu'l que sigue: "Sobre todo le falta reconocimiento, empuje y dignidad".  La rempuesta pudiere valir -y yo daría por bona- de nun ser porque la última pallabra da pasu a un enquívocu peligrosu que cuayó nun  prexuiciu contra'l que llevo más de media vida lluchando: a la llingua asturiana falta-y dignidá.  Nada más separtao de les mios intenciones, como quedaron manifiestes nel primer párrafu, yera quita-y a la llingua asturiana lo que tien pa esportar a carretaos: dignidá.  La llingua asturiana, como vienen demostrando los que considero compañeros y compañeres de trabayu, ye tan digna como cualquier otra pa tratar cualquier asuntu y en cualquier estadiu de la sociedá.  La preba ye que'l motor  cultural d'esta rexón de los últimos trenta años vien espresándose n'asturianu. Nun doi equí la llarga riestra de nomes d'escritores, llingüistes, grupos de música, artistes, etc., que faen llabor n'asturianu y d'aquellos otros que faciéndola en castellán demuestren el mayor de los respetos y reconocimientos pa la nuestra llingua.  Yo mesmu considérome dientro d'esti movimientu y nun pierdo oportunidá, siempre que toi per fuera, de facer seña de la mio asturianía y de facer emplegu de lo que camiento ye un  tesoru cultural valiosísimu y que forma parte de les mios señes d'identidá.  Sigo creyendo qu'a la llingua asturiana falta-y reconocimientu y apoyu por parte de les estayes y organismos públicos y que la sociedá tien -tenemos- que ser parte activo nel procesu de recuperación, promoción y normalización social d'esta llingua nuestra.  Pero dignidá, lo que ye dignidá, lo que vos digo, la llingua asturiana tienlo pa esportar a carretaos.